### NN 128/2024 (6.11.2024.), Odluka Ustavnog suda Republike Hrvatske broj: U-IIIA-3713/2023 i U-IIIA-3714 od 18. rujna 2024.

Ustavni sud Republike Hrvatske

2139

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec, članovi Vijeća, odlučujući o ustavnim tužbama koje je podnijela mldb. M. T. iz Z., zastupana po ocu i zakonskom zastupniku E. F. iz Z., kojeg zastupa L. B., odvjetnik u V., na sjednici održanoj 18. rujna 2024. jednoglasno je donio

ODLUKU

I. Ustavne tužbe se usvajaju.

II. O. S. u D. dužan je donijeti odluku u predmetu koji se pred tim sudom vodi pod brojem Ovr-457/2023 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositeljici ustavnih tužbi mldb. M. T. iz Z., određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.), od 1.200,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa, uprave i digitalne transformacije Republike Hrvatske za njezinu isplatu.

V. Odbijaju se zahtjevi podnositeljice za naknadu troška ustavnosudskog postupka.

VI. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Mldb. M. T. iz Z. (u daljnjem tekstu: podnositeljica), zastupana po ocu i zakonskom zastupniku E. F. iz Z., kojeg zastupa L. B., podnijela je 11. rujna 2023. ustavne tužbe u predmetima broj: U-IIIA-3713/2023 i broj: U-IIIA-3714/2023 smatrajući da joj je zbog dugotrajnosti postupaka koji se vode pred O. S. u D. (u daljnjem tekstu: prvostupanjski sud) pod brojem Ovr-1681/2019 i Ovr145/2021 povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka pribavljen je spis prvostupanjskog suda broj: Ovr-457/2023 (raniji broj: Ovr-145/2021 i broj: Ovr-1681/2019).

II. PREGLED RADNJI U POSTUPKU

3. Ovršni postupak pred prvostupanjskim sudom pod brojem Ovr-1681/2019, pokrenut je 4. studenoga 2019. prijedlogom za ovrhu podnositeljice, protiv ovršenice G. K., radi prisilne naplate novčane tražbine na ime zakonskog uzdržavanja, ovrhom na nekretninama.

Rješenje o ovrsi donijeto je 2. prosinca 2019.

Dana 12. veljače 2020. održano je ročište na kojem je odlučeno da će se tržišnu vrijednost predmetne nekretnine utvrditi uz pomoć vještaka građevinske struke i procjenitelja, te je imenovan vještak dipl. ing. S. A., a očevid je određen za 1. travnja 2020. Ujedno je podnositeljica obvezana predujmiti troškove vještačenja i očevida od 3.500,00 kuna.

Podneskom od 11. ožujka 2020. podnositeljica je zatražila od prvostupanjskog suda daljnji rok od dva mjeseca jer nije zaprimila zatraženo rješenje o odobravanju besplatne pravne pomoći.

Rješenjem od 3. lipnja 2020., prvostupanjski sud zastao je s postupanjem u predmetu broj: Ovr-1681/2019 zbog stupanja na snagu Zakona o interventnim mjerama u ovršnim i stečajnim postupcima za vrijeme trajanja posebnih okolnosti (»Narodne novine« broj 53/20.).

Podnositeljica je 18. srpnja 2020. dostavila rješenje o odobravanju pravne pomoći.

Dana 12. siječnja 2021. kod prvostupanjskog suda zaprimljen je podnositeljičin prijedlog za ovrhu radi prisilne naplate novčane tražbine na ime zakonskog uzdržavanja, ovrhom na nekretninama i to na istoj nekretnini i na temelju iste ovršne isprave, ali za drugo razdoblje. Predmet se vodio pod brojem Ovr-145/2021.

Prvostupanjski sud je u predmetu broj: Ovr-1681/19 donio rješenje o nastavku postupka 29. siječnja 2021. (pravomoćno od 25. travnja 2021.).

Naredbom prvostupanjskog suda od 8. ožujka 2023. u predmetu broj Ovr-1681/2019 spis dobiva novi broj (Ovr-457/2023).

Podnositeljica je 26. lipnja 2023. podnijela zahtjev za zaštitu prava na suđenje u razumnom roku u predmetu broj: Ovr-1681/2019 (sada broj: Ovr-457/2023). Rješenjem predsjednika prvostupanjskog suda broj: Su-Gzp I-68/23-4 od 31. kolovoza 2023. zahtjev je usvojen te je sud bio dužan donijeti odluku u najkraćem mogućem roku, a najkasnije u roku od 6 (šest) mjeseci.

Podnositeljica je 29. lipnja 2023. podnijela zahtjev za zaštitu prava na suđenje u razumnom roku u predmetu broj: Ovr-145/2021. Rješenjem predsjednika prvostupanjskog suda broj: ­Su-Gzp I-67/23-4 od 31. kolovoza 2023. zahtjev je usvojen i prvostupanjski sud bio je dužan donijeti odluku u najkraćem mogućem roku, a najkasnije u roku od 6 (šest) mjeseci.

Rješenje o ovrsi u predmetu broj: Ovr-145/2021-4 doneseno je 21. lipnja 2024.

Nakon toga je prvostupanjski sud donio zaključak broj: Ovr-457/2023 od 24. lipnja 2024., kojim je odredio da se u ovršnom predmetu koji se vodi pod brojem Ovr-457/2023 (ranije Ovr-1681/2019) spaja s predmetom koji se vodi između istih stranaka na istim nekretninama pod brojem Ovr-145/2021, i u kojem je 21. lipnja 2024. donijeto rješenje o ovrsi te se predmet nastavlja voditi pod zajedničkim brojem Ovr-457/2023.

Prvostupanjski sud je 24. lipnja 2024. održao ročište radi imenovanja sudskog vještaka za graditeljstvo i procjenitelja radi procjene predmetnih nekretnina, a 11. srpnja 2024. održan je očevid sa sudskim vještakom na predmetnim nekretninama u S.

Dana 9. kolovoza 2024. sudski vještak za graditeljstvo i procjenu nekretnina dostavio je nalaz i mišljenje, koje je uz zaključak upućeno strankama radi očitovanja.

Podnositeljica je 13. kolovoza 2024. podnijela zahtjev za zaštitu prava na suđenje u razumnom roku u predmetu broj: Ovr-1681/2019 (sada Ovr-457/2023).

Uređujuća sutkinja dostavila je očitovanje broj: Su Gzp-29/2024-2 od 16. kolovoza 2024. o poduzetim radnjama.

U trenutku odlučivanja o ustavnoj tužbi postupak je u tijeku pred prvostupanjskim sudom pod brojem Ovr-457/2023.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 82/16., 67/18., 126/19., 130/20., 21/22., 60/22., 16/23., 155/23. i 36/24.) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. U skladu sa stajalištem Ustavnog suda iz rješenja broj: ­U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da je podnositeljica prethodno koristila dopušteno pravno sredstvo protiv nerazumne duljine postupka.

6. Budući da je u trenutku podnošenja ustavne tužbe podnositeljica koristila pravna sredstva koja su joj bila na raspolaganju, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

7. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanje podnositelja i mjerodavnih tijela, te važnosti predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositeljice od 4. studenoga 2019. (dan podnošenja prijedloga za ovrhu) do dana donošenja ove odluke 18. rujna 2024. (razmatrano razdoblje).

1) Duljina sudskog postupka

8. Ovršni postupak pred prvostupanjski sudom, pod brojem Ovr-1681/2019 podnositeljica je pokrenula 4. studenoga 2019. prijedlogom za ovrhu.

U trenutku odlučivanja o ovim ustavnim tužbama postupak nije okončan i vodi se pred prvostupanjskim sudom pod brojem Ovr-457/2023.

Ustavni sud utvrđuje da postupak u konkretnom slučaju od dana kada je podnositeljica podnijela prijedlog za ovrhu (4. studenoga 2019.) do donošenja ove odluke (18. rujna 2024.) traje ukupno četiri (4) godine, deset (10) mjeseci i petnaest (15) dana.

2) Složenost sudskog predmeta

9. Ustavni sud utvrđuje da se u konkretnom slučaju ne radi o složenom predmetu.

3) Postupanje nadležnih sudova

10. Postupak se u razmatranom razdoblju vodio samo pred prvostupanjskim sudom.

4) Ponašanje podnositeljice ustavnih tužbi

11. Ustavni sud utvrđuje da podnositeljica u razmatranom razdoblju nije pridonijela duljini trajanja postupka.

VI. OCJENA USTAVNOG SUDA

12. U konkretnom slučaju riječ je o ovršnom postupku koji traje preko četiri (4) godine pred prvostupanjskim sudom i da je bio određen rok u kojem je prvostupanjski sud bio dužan donijeti odluke u najkraćem mogućem roku, a najkasnije od 6 (šest) mjeseci. Imajući u vidu ukupno trajanje postupka, sam značaj postupka za podnositeljicu, kao i da podnositeljica nije pridonijela trajanju postupka te posebice činjenicu da postupak nije okončan, Ustavni sud ocjenjuje da je povrijeđeno pravo podnositeljice da sud u razumnom roku odluči o njezinim pravima i obvezama, koje je pravo zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

13. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik prvostupanjskog suda dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

14. U skladu s člankom 63. stavkom 3. Ustavnog zakona, donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

15. U odnosu na zatraženi trošak sastava ustavne tužbe, Ustavni sud ističe da u skladu s člankom 23. Ustavnog zakona u ustavnosudskom postupku svaki sudionik snosi svoje troškove, ako Ustavni sud ne odluči drukčije.

Ustavni sud nije utvrdio razloge za drukčije postupanje s obzirom na to da u konkretnom slučaju podnositeljica prigovara duljini postupka, te se stoga prema ocjeni Ustavnog suda ne radi o složenom ustavnosudskom predmetu, zbog čega je odlučeno kao u točki V. izreke.

16. Odluka o objavi temelji se na članku 29. Ustavnog zakona (točka VI. izreke).

Broj: U-IIIA-3713/2023

U-IIIA-3714/2023
 Zagreb, 18. rujna 2024.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.